Elán (skupina)

Elán je slovenská rocková skupina, ktorú  v Bratislave v roku 1968 založili vtedajší spolužiaci zo základnej školy spevák Jožo Ráž, hráč na klávesové nástroje Vašo Patejdl, gitarista Juraj Farkaš a bubeník Zdeno Baláž.

História 
Elán spočiatku fungoval ako viac menej voľná formácia, s ktorou spolupracovali aj ďalší hudobníci. Hrávali v stredoškolských a vysokoškolských kluboch v Bratislave, neskôr v zahraničí: v Tunise, Bulharsku a Švédsku. Prvé známe pôvodné skladby skupiny Elán boli „Semafór“,  „Dám ti všetko čo mám“,  „Ponúkam“,  či úspešný pokus Vaša Patejdla skladba s názvom „Bláznivé hry“ s ktorou kapela vystúpila na Bratislavskej lýre v roku 1979. Vašo Patejdl vtedy získal cenu za najlepší aranžmán.

Do povedomia širšej verejnosti sa skupina dostala v roku 1980 po tom ako na bratislavskej lýre získala strieborné ocenenie s piesňou „Kaskadér“. V priebehu 80. rokov kapela zaujala publikum hlavne svojou pôvodnou slovenskou tvorbou. Významnou zmenou v jej histórii bol príchod Jána Baláža zo skupiny Modus a spolupráca na koncipovaných štúdiových albumoch s textármi ako boli Boris Filan, či výtvarným spracovaním vizualizácie albumov a hudobných projektov, vrátane loga skupiny, známeho Bubáka s vyplazeným jazykom od Alana Lesyka. Ich debutovým albumom bol Ôsmy svetadiel z roku 1981, po ňom nasledovali albumy Nie sme zlí, Elán 3, Hodina slovenčiny. Skladby z tohto obdobia ako „Tuláci v podchodoch“, „Človečina“, „Stužková“, „Zaľúbil sa chlapec“, či „Kráľovná bielych tenisiek“ patria stále do repertoáru nielen koncertov skupiny Elán, ale aj repertoáru hudobníkov na rôznych príležitostných spoločenských podujatí na Slovensku. 

V druhej polovici 80. rokov (1985) od skupiny odchádzajú Zdeno Baláž, Vašo Patejdl a Juraj Farkaš . Ján Baláž spolu s Jožom Rážom doplnili zostavu skupiny bubeníkom Gabrielom Szabom a klávesistom Martinom Karvašom. Táto zostava začala druhú etapu pôsobenia kapely od roku 1986. Skupina Elán vydáva štúdiové hudobné projekty, ktoré vyšli na albumoch Detektívka, Nebezpečný náklad (so sériou videoklipov), či Rabaka, ku ktorému bol nakrútený rovnomenný film na scenári ktorého sa s Borisom Filanom podieľal aj režisér Dušan Rapoš. Z tohto obdobia pochádzajú hity skupiny ako „Tanečnice z Lúčnice“, „Detektívka“, „Ver mi“, „Nebezpečný náklad“, v roku 1988 boli vydané na jednom singli skladby „Smrtka na Pražskom orloji“ a „Dresy“. Jožo Ráž naspieval s Petrom Nagyom skladbu „Psi sa bránia útokom“, z projektu Rabaka vzišli skladby ako „Od Tatier k Dunaju“, „Van Goghovo ucho“, či „Čaba neblázni“… Koncom roku 1989 zo skupiny odišli Szabó s Karvašom. 

Začiatkom 90. rokov sa skupina obnovuje v zložení Jožo Ráž, Ján Baláž, Peter Farnbauer, Ľubomír Horňák a Juraj Kuchárek. Táto zostava nahrala albumy Netvor z čiernej hviezdy Q7A a niekoľko reedícií svojich hitov pod názvom Legenda. Z tohoto obdobia pochádzajú hity ako sú  "Bosorka", "Sestrička z Kramárov", „Hostia z inej planéty“, „Pištoľ“, „Modlitba pre dva hlasy“, „Amnestia na neveru“. V roku 1996 sa do kapely vracia Vašo Patejdl a skupina ohlasuje nahrávanie nového albumu, ktorý vychádza pod názvom Hodina pravdy („Anna Mária“, „Odkazovač“, „Hey, hey zlato“). Po motocyklovej havárii Joža Ráža boli v rokoch 2002 a 2003 vydané ďalšie dva komerčne úspešné albumy  Elán 3000 a Tretie oko.
Na jeseň 2010 bol po dlhých siedmich rokoch vydaný ďalší štúdiový album Anjelská daň. V októbri 2014 bol po podpise zmluvy s hudobným vydavateľstvom Warner Music vydaný nový štúdiový album Živých nás nedostanú. Pri príležitosti osláv 50. výročia od založenia skupiny vyšiel v roku 2019 vo vydavateľstve Warner Music ďalší nový štúdiový album Najvyšší čas 

Elán aj v rámci československej hudobnej scény vyprodukoval viacero hitov a má za sebou niekoľko ocenení aj vo verejných anketách popularity, ako sú umiestnenia v ročníkoch československej, či neskôr len slovenskej ankety Slávik. Značka Elán patrí medzi tie, ktoré dodnes dokážu vypredať v Česku a na Slovensku aj najväčšie koncertné pódiá. Na koncerte na pražskej Letnej bolo v publiku viac ako 100000 ľudí. Dňa 21. septembra 2007 skupina odohrala koncert v prenajatej hale newyorskej Carnegie Hall.Dnes.sk - Elán v newyorskej Carnegie Hall

 Členovia skupiny 
V súčasnosti sa dá povedať, že členmi skupiny Elán sú Jožo Ráž, Vašo Patejdl a Ján Baláž. Na koncertoch a v nahrávacích štúdiách od konca 80. rokov, kedy zo skupiny odišli Martin Karvaš, Gabo Szabó sa neskôr do kapely vrátil sólovo produkujúci Vašo Patejdl a s touto zostavou striedavo spolupracujú rôzni hudobníci. 

 Diskografia 
Skupina vydala pätnásť regulárnych štúdiových albumov. V 80. rokoch Elán vydal sedem veľmi úspešných štúdiových albumov. Kvôli licenčným recipročným záväzkom štátneho Opusu Elán vydal päť exportných verzií albumov spievaných po anglicky určených výhradne na zahraničné trhy v socialistickom bloku. V priebehu 90. rokov skupine okrem troch nových štúdiových albumov vyšli výberové albumy (Legendy), na ktorých sa nachádzali nové verzie starších skladieb. V rokoch 2000-2009 skupine okrem dvoch štúdiových albumov vychádzali najmä výberové albumy a DVD verzie ich koncertných vystúpení. V roku 2010 po dlhej sedemročnej pauze vydali štúdiový album Anjelska daň. V októbri 2014 skupina Elán vydala nový, v poradí 14. štúdiový album Živých nás nedostanú, ktorý vyšiel vo vydavateľstve Warner Music. V rovnakom vydavateľstve vyšiel na jeseň 2019 nový už pätnásty štúdiový album s názvom Najvyšší čas pri príležitosti osláv 50. výročia skupiny Elán na scéne.

 Štúdiové albumy 
 1981 Ôsmy svetadiel 1982 Nie sme zlí 1983 Elán 3 1985 Hodina slovenčiny
 1986 Detektívka
 1988 Nebezpečný náklad
 1989 Rabaka
 1991 Netvor z čiernej hviezdy Q7A
 1994 Hodina angličtiny
 1997 Hodina pravdy
 2002 Elán 3000
 2003 Tretie oko
 2010 Anjelska daň
 2014 Živých nás nedostanú
 2019 Najvyšší čas

Anglické verzie 
 1982 Kamikadze Lover
 1984 Nightshift
 1985 Schoolparty
 1987 Missing 
 1991 Midnight in the city (album vyšiel, ale v Československu sa nepredával)

Reedície 
 2006 Kamikadze Lover and Nightshift
 2006 Schoolparty and Missing
 2011 Ôsmy svetadiel / Detektívka (edícia Opus 100) 
 2015 Hodina nehy 2015
 2016 Živých nás nedostanú 2016
 2021 Ôsmy svetadiel

Koncertné albumy 
 1998 Elán Unplugged (CD, DVD)  
 2004 Elán: Megakoncert (CD, DVD)
 2005 Elán na Hrade (DVD)
 2007 Elán unplugged, Carnegie Hall, New York (CD)
 2013 Elán v divadle (DVD)
 2016 Elán Live ( Best of vol.2 ) (DVD)

Kompilácie 
 1987 Neviem byť sám 
 1992 Legenda 1
 1992 Legenda 2
 1995 Hodina nehy
 1997 Legenda 3  
 1998 Legenda 4 
 1999 Jožo… 
 2000 Legenda 5 - Posledná...  
 2001 Neviem byť sám 2001: roky a rock
 2015 Kamaráti
 2019 Zlodej slnečníc

DVD Video 
 2003 Detektívka/Mám chuť na niečo chladené 
 2003 Nebezpečný náklad 
 2003 História legendy I. 1981-1991

Piesne

Najznámejšie hity 
 „Voda, čo ma drží nad vodou“
 „Nie sme zlí“
 „Zaľúbil sa chlapec“
 „Čaba neblázni“
 „Tanečnice z Lúčnice“
 „Kráľovná bielych tenisiek“
 „Neviem byť sám“
 „Čakám ťa, láska“
 „Vymyslená“
 „Láska moja“
 „Od Tatier k Dunaju“
 „Stužková“
 „Kočka“
 „Amnestia na neveru“
 „Ulica“
 „Kaskadér“
 „Fero“
 „Sestrička z Kramárov“
 Bosorka

Literatúra (výber) 
 Milan Tesař: Elán Rock na život a na smrt, Champagne Avantgarde, 1992,ISBN 80-7150-053-4,
 Ingrid Mareková: Posledné tri hodiny Elánu, alebo legenda pokračuje, Slovakia GT Music, 2000,
 Marcela Titzlová: Jožo Ráž Návrat z neba, Rybka Publisher, 2000, ISBN 80-86182-12-6, ISBN 978-80-86182-12-4,
 Marcela Titzlová: Elán Unplugged, Carnegie Hall, New York, MC production s.r.o., 2007, (kniha + CD)
 Elán komplet 4, SLOVAKIA GT Music, 2009, spevník 
 Dana Čermáková: Jožo Ráž Můj příběh, Imagination of People, 2014, ISBN 978-80-87685-25-9

Referencie

Pozri aj 
 Bratislavská lýra

Externé odkazy 
 Oficiálna stránka
 ELÁN rock - oficiálne stránky skupiny - facebook.sk
 ELÁN rock - Oficiálny profil skupiny ELÁN - instagram.com

 
Slovenské rockové hudobné skupiny
Hudobné skupiny z 1968